CELEX: 62016CN0408
Language: ro
Date: 2016-07-21 00:00:00
Title: Cauza C-408/16: Cerere de decizie preliminară introdusă de Curtea de Apel Bucureşti (România) la data de 21 iulie 2016 – Compania Naţională de Autostrăzi și Drumuri Naţionale din România SA/Ministerul Fondurilor Europene – Direcţia Generală Managementul Fondurilor Externe

17.10.2016   
            
            
               RO
            
            
               Jurnalul Oficial al Uniunii Europene
            
            
               C 383/3
            
         Cerere de decizie preliminară introdusă de Curtea de Apel Bucureşti (România) la data de 21 iulie 2016 – Compania Naţională de Autostrăzi și Drumuri Naţionale din România SA/Ministerul Fondurilor Europene – Direcţia Generală Managementul Fondurilor Externe
   (Cauza C-408/16)
   (2016/C 383/04)
   Limba de procedură: română
   
      Instanţa de trimitere
   
   Curtea de Apel Bucureşti
   
      Părţile din acţiunea principală
   
   
      Reclamantă: Compania Naţională de Autostrăzi și Drumuri Naţionale din România SA
   
      Pârât: Ministerul Fondurilor Europene – Direcţia Generală Managementul Fondurilor Externe
   
      Întrebările preliminare
   
   
               1)
            
            
               Articolul 15 litera (c) din Directiva 2004/18/CE (1) trebuie interpretat în sensul că permite ca un stat membru să nu aplice, ulterior aderării sale la Uniunea Europeană, directiva în cauză, atunci când beneficiază de un contract de finanțare încheiat cu Banca Europeană de Investiții, semnat înainte de aderare, potrivit căruia contractelor de achiziții publice ce vor fi atribuite li se aplică cerințe specifice finanțatorului, precum cele din prezenta cauză, care sunt mai restrictive decât cele permise prin directivă?
            
         
               2)
            
            
               Directiva 2004/18/CE trebuie interpretată în sensul că se opune existenței unui act normativ în dreptul intern, precum O.U.G. nr. 72/2007, care prevede aplicarea prevederilor Ghidului de achiziții al Băncii Europene de Investiții, prin derogare de la prevederile actului normativ prin care a fost transpusă în dreptul intern directiva, în speță O.U.G. nr. 34/2006, pentru motive precum cele indicate în nota de fundamentare, în vederea respectării contractului de finanțare încheiat anterior aderării?
            
         
               3)
            
            
               În interpretarea articolului 9 alineatul (5) și a articolului 60 litera (a) din Regulamentul CE nr. 1083/2006 (2), poate fi considerat conform cu legislația Uniunii și eligibil pentru o finanțare europeană nerambursabilă, acordată retroactiv, un astfel de contract de achiziții publice, încheiat cu respectarea Ghidului de achiziții al Băncii Europene de Investiții și a dreptului intern?
            
         
               4)
            
            
               În cazul unui răspuns negativ la întrebarea anterioară, dacă un astfel de contract de achiziții publice a fost declarat totuși conform la momentul verificării cerințelor de calificare ale Programului operațional sectorial „Transport” 2007-2013, o atare prezumtivă încălcare a normelor din dreptul Uniunii privind achizițiile publice (stabilirea unor criterii de precalificare a ofertanților de natura celor din Ghidul de achiziții al Băncii Europene de Investiții, mai restrictive decât cele din Directiva 2004/18/CE – prezentate detaliat la punctele 12-14 ale prezentei sesizări) constituie o „neregularitate” în interpretarea articolului 2 punctul 7 din Regulamentul nr. 1083/2006, care dă naștere obligației statului membru în cauză de a impune o corecție financiară/reducere procentuală în temeiul articolului 98 alineatul (2) din regulamentul respectiv?
            
         
      (1)  Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii (JO 2004 L 134, p. 114, Ediție specială, 06/vol. 8, p. 116)
   
      (2)  Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de coeziune și de abrogare a Regulamentului (CE) nr. 1260/1999 (JO 2006 L 210, p. 25, Ediție specială, 14/vol. 2, p. 64)